**Udo Lattek** (16. tammikuuta 1935 Bosemb, Itä-Preussi – 1. helmikuuta 2015 Köln)  oli saksalainen jalkapallovalmentaja ja pelaaja. Valmentajana hän voitti kaikki kolme eurocupia: Euroopan cupin, Cup-voittajien cupin ja UEFA Cupin.

Ura
---

Lattekin oma pelaajaura jäi vaatimattomaksi ja hän pelasi lähinnä alemmilla sarjatasoilla. Pelaajavuosinaan hän myös opiskeli opettajaksi valmistuen Münsterin opettajakoulutuslaitoksesta ja hän työskenteli opettajana Kölnissä.

Valmentajauransa Lattek aloitti Helmut Schönin apuvalmentajana Saksan maajoukkueessa 1965. Kaksikko johdatti Saksan MM-hopealle 1966 ja pronssille 1970. Apuvalmentajamenestys poiki Lattekille paikan FC Bayern Münchenin päävalmentajana maaliskuussa 1970.

Hän johdatti Bayernin kolmeen Saksan mestaruuteen ja kruunasi pestinsä juhlimalla kaudella 1973/74 Euroopan cupin mestaruutta. Tammikuussa 1975 menestyksennälkäinen Bayern erotti Lattekin ja heinäkuussa hän siirtyi 1970-luvun suurseura Borussia Mönchengladbachin päävalmentajaksi. Gladbachissa hän juhli kahta Saksan mestaruutta ja luotsasi seuran kuitenkin Euroopan cupin loppuotteluun 1977 ja UEFA Cupin voittoon 1979. 

Lokakuussa 1979 Lattek siirtyi Borussia Dortmundin päävalmentajaksi. Pesti päättyi traagisesti vuonna 1981, kun Lattekin poika Dirk menehtyi leukemiaan 15-vuotiaana. Lattek palasi valmennustehtäviin kuitenkin jo pian tämän jälkeen aloittaen kesällä 1981 FC Barcelonan peräsimessä. Ura katalonialaisseurassa ei tuonut kaivattua La Ligan mestaruutta, mutta 1982 Barca juhli Cup-voittajien cupin mestaruutta ja Lattekin värisuora eurocupeissa täyttyi.

1983 Lattek palasi Saksaan ja Bayern Müncheniin. Toinen rupeama baijerilaisten päävalmentajana oli jälleen menestyksekäs. Lattek juhli kolmea liiga- ja kahta cupmestaruutta. Euroopan cupissa hän johdatti Bayernin loppuotteluun 1987, mutta yllätysjoukkue FC Porto oli finaalissa vahvempi maalein 2–1. Kauden jälkeen Lattek jätti Bayernin.

Hän toimi sittemmin 1. FC Kölnin urheilutoimenjohtajana ja elokuusta syyskuuhun 1991 seuran väliaikaisena päävalmentajana. Heinäkuussa 1992 hänestä tuli FC Schalken päävalmentaja, mutta pesti päättyi potkuihin jo tammikuussa 1993. Vuonna 2000 hän toimi vielä lyhyen aikaa Borussia Dortmundin päävalmentajana.

Valmentajauransa jälkeen Lattek toimi saksalaisen urheilukanava DSF:n jalkapalloasiantuntijana. Viimeisinä elinvuosinaan dementiaa ja Parkinsonin tautia sairastanut Lattek kuoli 80-vuotiaana Kölnissä 31. tammikuuta 2015.

Saavutukset
-----------

* Saksan mestaruus (8): 1972, 1973, 1974, 1976, 1977, 1985, 1986, 1987
* Saksan cup (3): 1971, 1984, 1986
* Euroopan cup: 1974
	+ Hopea (2): 1977, 1987
* UEFA Cup: 1979
* Cup-voittajien cup: 1982

Lähteet
-------

1. 1 2  Im Alter von 80 Jahren gestorben: Die Bundesliga trauert um Udo Lattek *Sportschau*.  4.2.2015. Viitattu 4.2.2015. (saksaksi)
2. ↑  Startrainer: Udo Lattek leidet an Parkinson Der Spiegel. Viitattu 24.12.2015. (saksaksi)

  


|  |  |  |
| --- | --- | --- |
| Edeltäjä:**Stefan Kovacs** | **Euroopan Cupin voittanut valmentaja**1974 | Seuraaja:**Dettmar Cramer** |

|  |  |  |
| --- | --- | --- |
| Edeltäjä:**Branko ZebecReinhard Saftig** | **FC Bayern Münchenin päävalmentaja**3/1970–1/19757/1983–6/1987 | Seuraaja:**Dettmar CramerJupp Heynckes** |

|  |  |  |
| --- | --- | --- |
| Edeltäjä:**Hennes Weisweiler** | **Borussia Mönchengladbachin päävalmentaja**1975–1979 | Seuraaja:**Jupp Heynckes** |

|  |  |  |
| --- | --- | --- |
| Edeltäjä:**Uli MasloBernd Krauss** | **Borussia Dortmundin päävalmentaja**10/1979–19812000 | Seuraaja:**Rolf BockMatthias Sammer** |

|  |  |  |
| --- | --- | --- |
| Edeltäjä:**Erich Rutemöller** | **1. FC Kölnin päävalmentaja**8–9/1991 | Seuraaja:**Jörg Berger** |

|  |  |  |
| --- | --- | --- |
| Edeltäjä:**Helenio Herrera** | **FC Barcelonan päävalmentaja**1981–1983 | Seuraaja:**José Luis Romero** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa

 |
|  |
| Henkilöt | 
* Deutsche Biographie

 |

 |